TILT 2015: Wunderkammer
Külalisetendus 3. oktoobril 2015 Vaba Lava väikeses saalis
Lavastuses “Wunderkammer” (tõlk. uudishimu / imede tuba) improviseerib DNAYS stseene, lugusid ja karaktereid inspireerituna Ted-tüüpi loengutest, mida peavad akadeemikud ja oma ala eksperdid publiku ees. Ei nemad ega ka publik pole neid loenguid varem näinud – iga etendus on ainukordne.
“Wunderkammer” on üks Londoni populaarsemaid improlavastusi, mis on alates 2014. aasta kevadest olnud järjestikku välja müüdud nii Londoni Loodusajaloo muuseumis kui Nursery teatris, kus seda tavaliselt esitatakse. Loenguid nende etendustel on teiste hulgas pidanud näiteks rakubioloog, mullide uurija, Kõmri hip-hopi guru, filosoofid, keskaja keeleteadlane, astrofüüsik Cambridge’ist, valitsuse majandusteadlane, sõjaväeajaloolane ja Guinnessi rekordiomanik.
Do Not Adjust Your Stage (DNAYS) on Londonis tegutsev improkomöödiagrupp, mida on pärjatud mitmete auhindadega. DNAYS on koos käinud alates 2007. aastast, astudes regulaarselt üles Londonis, aga ka mujal Suurbritannias ning välisriikides. Trupi liikmed on õppinud mitmetes erinevates improkoolides sh. UCB, iO, Second City, Free Association ja Monkey Toast. 2013. aastal võtsid nad ette Euroopa turnee ning sellele järgnevalt esinesid nad 2014. ja 2015. aastal USA mainekas improteatris Upright Citizens’ Brigade (UCB). Lisaks on nad esinenud järgmistel festivalidel: Edinburgh Fringe, Amsterdam Impro Festival, Manchester Comedy Festival, ImproFest UK, Improv Fest Ireland ja Barcelona Improv Festival. Nende omaloodud improformaat The Wunderkammer toob kokku oma ala eksperdid ja improkomöödia. Seda on esitatud välja müüdud saalidele alates aastast 2014 ning see on saanud kriitikutelt palju kiita nii Suurbritannias kui USAs.